**Ingvar Villido** (sündinud 2. märtsil 1962) on eesti koolitaja ja ettevõtja. Ta on Lilleoru keskuse rajaja ja koolitusjuht.

Villido on alates 1992. aastast õpetanud nn teadlikkuse rakendamise tehnikaid ja joogat. Tema eesmärgiks on aidata inimestel väljuda automaatsetest käitumismustritest, mida ta nimetab vanaks paradigmaks, et inimesed saaks minna üle teadlikule tegutsemisele kui uuele paradigmale.

Ta on loonud Teadliku Muutuse Kunsti (TMK) kursustesarja, mida pakub oma ettevõtte Human OÜ kaudu. Sarja tutvustuse kohaselt annab see "vahendid, millega muuta iseseisvalt oma kroonilisi harjumusi, probleeme, hoiakuid ning uskumusi iseenda ja teiste suhtes" ja võimaldab "vabastada end ise kannatustest".

Villidol puudub teaduslik väljaõpe. Selle asemel on tal isiklik kogemus ja mitme vaimse õpetaja pühitsus. Ta on lõpetanud kutsekoolis tehnilise eriala ning alustas pärast Nõukogude armees teenimist joogaõpinguid.

Elu ja haridus
--------------

Ingvar Villido on pärit Tartumaalt. Tema ema on eesti ja isa vene rahvusest. Villido isapoolsed vanavanemad olid lõpetanud Tartu Ülikooli: vanaema agronoomia-kodunduse erialal ja vanaisa insener-geoloogi kutsega. Villido emapoolne vanaema pidas mõisas virtina ametit, vanaisa oli puusepp.

Umbes 15-aastaselt leidis ta ajakirjast Ogonjok hingamistehnika kirjelduse, mida enda peal katsetama hakkas. Mõni aeg hiljem hakkas ta käima karate treeningus.

Pärast keskkooli lõpetamist õppis ta kutsekoolis tehnilist eriala.

Kutsekooli lõpetamise järel oli Villido kaks aastat Nõukogude armees kohustuslikus ajateenistuses. Sõjaväes aega teenides tutvus Villido endast aasta võrra noorema mehega, keda loeb oma esimeseks õpetajaks. Kaliningradist pärit mees õpetas Villidole Hiina võitluskunste, akupunktuuri ja agni-joogat. Villido sõnul oli see tema "seesmise teekonna" alguspunkt.

Ajateenistusest vabanedes hakkas Villido otsima võimalusi õpingute jätkamiseks. Ta osales õpetaja Antonovi (Vladimir Antonov) radža-jooga ja buddhi-jooga kursustel, alguses Viljandis,
seejärel Venemaal. Õpingud Antonovi koolis kestsid mitu aastat. Õpingute lõpetamisega kaasnes luba ja õnnistus alustada õpetamist Eestis.

Venemaalt naastes puutus Villido 1991. aastal kokku toonase Eesti joogakogukonna liidri Holger Oidjärvega, kes tegi Villidole ettepaneku joogat õpetama hakata.

1992. aastal alustas Villido Tallinnas radža-jooga ja buddhi-jooga (kasutatakse ka nimetust radža-buddhi jooga) treeningute juhendamist.

Villido sõnul tuli tal ühel hetkel langetada valik, kas pühendada end karjäärile ärimaailmas või jooga õpetamisele, mõlemaga korraga jätkata polnud võimalik. Ta küsis oma õpilaste käest nõu ja need soovisid, et Villido jätkaks õpetajana, lubades omalt poolt materiaalset tuge.

Lilleoru keskus
---------------

 *Pikemalt artiklis Lilleoru*
Ajal, mil Villido töötas veel ärimaailmas, oli ta ostnud soise ja tühja maatüki Tallinna külje all, kuhu oli plaaninud rajada kodu oma perekonnale. Tegemist oli endise Lilleoru talu maaga.

1993. aastal siirdus Villido Lilleorgu, jätkates joogatreeningute andmist Tallinnas.

1996. aastal lõpetas Villido treeningute andmise Tallinnas, sest tundis, et ei suuda oma õpilasi enam aidata ja peab end ise harima. Ta ütles õpilastele, et need, kes tahavad, leiavad ta Lilleorust. 10–20 inimest järgnes Villidole, talgute korras puhastati maatükk võsast, ehitati varjualused, hiljem esimene maja. Nädalavahetuste ajal kuulati ja praktiseeriti õpetusi: Carlos Castanedat, Osho tehnikaid, dzogtšeni, šamanistlikke praktikaid jm. Villido on seda hiljem iseloomustanud erinevate praktikate kompamisena. Lisaks uuris ja kasutas Villido ka taimeravi. Koht hakkas üha rohkem inimesi ligi tõmbama. Koos tegutsemise käigus sai eesmärgiks Lilleorus ühise õppimiskoha rajamine.

2001. aastal loodi MTÜ Lilleoru.

Aastate jooksul sai Villido pühitsused erinevate vaimsete traditsioonide liinide õpetajatelt: Drikung Kagjü koolkonna pealaamalt Drikung Kyabgon Chetsangilt, dzogtšeni koolkonna õpetajalt Chögyal Namkhai Norbult, budistlikelt õpetajatelt Drubwang Konchok Norbu Rinpochelt ja Chhimed Rigdzin Rinpochelt ning maha-avataara Haidakhani Babaji aašramite endiselt juhilt Shri Munirajilt.

2003. aastal külastasid Lilleoru keskust kolm budistist rändurit. Nad tõid endaga kaasa Marshall Govindani (Yogacharya M. Govindan Satchidananda) raamatu "Täiuslikkuse tee. Krija jooga meistrite elu ja õpetus" venekeelse tõlke. Villido lasi ühendust võtta organisatsiooniga, mille nimi oli raamatus ära toodud (Babaji *kriya*-jooga Kanada keskus) ja kutsus sealsed õpetajad Eestisse õpetama.

2004. aastal külastas Lilleoru keskust Kanada *kriya*-jooga keskuse õpetaja, *acharya* (meistri kvalifikatsiooniga õpetaja) Durga Ahlund ja viis Lilleorus läbi *kriya*-jooga esimese astme pühitsuse.

Järgnes praktiseerimise periood ning teise ja kolmanda astme pühitsused. Ühel järjekordsel Lilleoru keskuse külastusel tegi Marshall Govindan Villidole ettepaneku hakata *kriya*-jooga õpetajaks. Villido nõustus sellega kaasnevate tingimustega ja võttis ettepaneku vastu. Pärast ettevalmistusperioodi pühitses Govindan Villido 2007. aasta mais *kriya*-jooga õpetajaks (*acharya*'ks). Koos pühitsusega sai Villido endale vaimse nime Ishwarananda.

Pärast *kriya*-jooga õpetajaks saamist hakkas Villido andma *kriya*-jooga esimese ja teise taseme pühitsusi. 2016. aasta augustis sai Villido Marshall Govindanilt loa pühendada õpilasi *kriya*-jooga kolmanda astme tehnikatesse. 2018. aasta seisuga oli Villido joogaõpilaste seast välja kasvanud 37 *kriya hatha* jooga juhendajat.

2023. aasta juulis peatas Marshall Govindan üheks aastaks Villido tegevuse *kriya*-jooga õpetajana seoses Villido kauaaegsete õpilaste kaebekirjadega Villido kohta.

Teadliku Muutuse Kunsti kursustesari
------------------------------------

*Kriya*-jooga õpetamisega tegeldes märkas Villido, et tema õpilased ei saanud *kriya*-joogaga õigesti hakkama: teadlikkuse rakendamist nõudvad tehnikad muutusid aja jooksul automaatseteks tegevusteks, mis polnud kooskõlas õpetuse algpõhimõtetega, ja tehnikad kaotasid oma mõju. Joogaõpilaste vähene teadlikkuse kasutuse oskus ja puudulik keskendumisvõime takistasid *kriya*-jooga tehnikate praktiseerimist.
Villido uuris käitumuslike automatismide tekke põhjuseid ja selgitas välja lahendused nendega toime tulemiseks. Talle sai selgeks, et leitud lahendused sobivad ka tavainimestele, kellel pole huvi *kriya*-joogaga tegelemise vastu ja kes ei soovi n-ö kaasaegset elustiili muuta. Sellest sai alguse Teadliku Muutuse Kunsti (TMK) viieosaline kursustesari. Enne 2014. aastat kandis kursustesari nime "Enesemuutmise kunst". TMK esimene avalik kursus toimus 7.-8. märtsil 2008.

Villido on öelnud, et TMK tehnikaid saab õpetada Eesti kultuuriruumis võõrastena tunduvate osiste lisamiseta ja et TMK tehnikad ei sunni õpilast tavaelust loobuma. Pärast kursuse loomist on Villido TMK tehnikaid ja nende seletusi lihtsustanud, täiendanud ja edasi arendanud. Villido on Teadliku Muutuse Kunsti kursustesarja nimetanud ka joogaks ettevalmistavaks etapiks.

Alates 2010. aastast on TMK kursused toimunud ka välisriikides: Austrias, Saksamaal, Luksemburgis, Taanis, Soomes, Põhja-Makedoonias, Venemaal, Ameerika Ühendriikides ja Brasiilias.

Villido ei reklaami TMK meetodeid kui teaduspõhiseid, samuti pole nende toime kohta tehtud teadusuuringuid. Tartu ülikooli psühholoogia instituudi juhataja ja neuropsühhofarmakoloogia lektor Kariina Laas on TMK õpetust kritiseerinud, öeldes, et ehkki see sisaldab filosoofilise õpetuse kõrval ka teaduses tunnustatud kognitiiv-käitumusliku teooria põhitõdesid, omistab Villido nende avastamise au endale.

Villido pakub Teadliku Muutuse Kunsti kursuseid ettevõtte Human OÜ kaudu. Ettevõte asutati 27. juunil 2013. 2014. aastal sai Human OÜ 3848 euro suuruse kahjumi, 2016. aastal teenis aga 226 013 eurot puhaskasumit, olles sellega Eesti kõige kasumlikum eneseabikoolituste müügiga tegelev ettevõte. Äripäev nimetas Human OÜ 2016. aasta Eesti edukaimaks koolitusettevõtteks.

Kursustesarja ühe osa tasu jäi Eestis aastal 2012 vahemikku 70–115 eurot ja aastal 2017 vahemikku 290–490 eurot. Ameerika Ühendriikides Californias oli kursustesarja esimese osa tasu 2018. aasta novembris 375 dollarit.

Lisaks Villidole õpetavad Teadliku Muutuse Kunsti kursusi Eestis veel mitu inimest: alates 2016. aastast Ville Jehe ("ettevõtlikele inimestele suunatud TMK"), alates 2018. aasta esimesest poolest Aigi Vahing ("Teadliku Muutuse Kunst I-II sõltuvustest vabanemiseks") ning alates 2018. aasta teisest poolest Helena Lass ja Tarvo Tobbi.

2018. aasta veebruari lõpus ilmus Ingvar Villidolt raamat "Emotsioonid. Inimkonna suurim sõltuvus". Raamatu on Ingvar Villido Teadliku Muutuse Kunsti I–II kursusel kuuldu põhjal kirja pannud Inga Raitar. Raamatu üks eesmärke on olla abimaterjaliks TMK I–II kursuse läbinud inimesele. Raamat "Emotsioonid. Inimkonna suurim sõltuvus" oli müügile tulemise järgsel nädalal Apollo ja Rahva Raamatu kaupluste kõige müüdavam paberformaadis teos ja Rahva Raamatu 2018. aasta esimese poolaasta kõige enim müüdud raamat.

2022. aasta kevadel sai kursustesarja nimeks Practical Consciousness ja selle korraldamisega hakkas Human OÜ asemel tegelema sihtasutus Practical Consciousness.

Hinnangud isikule ja tegevusele
-------------------------------

Villido raamatu "Emotsioonid. Inimkonna suurim sõltuvus" järelsõnas on öeldud: "Õpilased kirjeldavad Ingvar Villidot kui sügavalt inimlikku, lihtsat, põhjalikku, kannatlikku ja loomult positiivset inimest, kes on intensiivse joogapraktika kaudu jõudnud isikliku vabanemiseni, kuid ometi pühendanud oma elu teiste aitamisele."

Villido õpilane Ville Jehe on teda iseloomustanud "üdini praktilise inimesena", kelle hüüdnimeks võiks olla Puusepp – Lilleorus käies võinud varem Villidot sageli kohata kas mööblit tegemas, puitu lihvimas, hööveldamas, laudu lõikamas või mingit materjali ette valmistamas. Jehe sõnul tunneb Villido hästi masinaid ja teda polevat haruldane traktori või ekskavaatori roolis istumas näha. Jehe on nimetanud Villidot "renessanss-meheks", kes suudab iga töö jaoks asjad ära teha.

Tartu ülikooli religioonipsühholoogia professor Tõnu Lehtsaar on iseloomustanud Lilleoru kogukonda kui kultusgruppi ja Villidot kui kultusliidrit. Lehtsaare hinnangul täidab Villido kõik kriteeriumid, mis teevad usujuhist kultusliidri: karismaatilisus, hästi arenenud manipuleerimisoskused, vankumatu enesekindlus oma õpetuse osas ning teatud edevate ja maniakaalsete iseloomujoonte omamine.

Isiklik elu
-----------

Ingvar Villido on abielus ja ta on kolme täiskasvanud lapse – poja ja kahe tütre – isa.

Publikatsioone
--------------

* Villido, Ingvar (2018). "Emotsioonid. Inimkonna suurim sõltuvus". Tallinn: Human. ISBN 9789949984886
* Villido, Ingvar (2018). "Awareness as the New Paradigm for Personal Sustainability: A Practitioner’s Perspective on the Sustainability Transition". O. Parodi ja K. Tamm (toim). Personal Sustainability. Exploring the Far Side of Sustainable Development (lk 136–150). Oxon ja New York: Routledge. ISBN 978-1138065086
* Villido, Ingvar (2018). "Turning Point. The Teaching that Radically Changes Everything You Know About Human Nature and Potentiality". Tallinn: Human. ISBN 978-9949-88-523-7
* Villido, Ingvar (2023). "Teadvuse praktiline kasutamine". Aruvalla: Human Books. ISBN 9789916989906

Viited
------

1. ↑  "Inforegister: Ingvar Villido". *www.inforegister.ee*. Originaali arhiivikoopia seisuga 12. juuni 2018. Vaadatud 11. oktoobril 2022.
2. ↑  Human (2017). "Who is Ingvar Villido?". Originaali arhiivikoopia seisuga 12.06.2018. Vaadatud 06.06.2018.
3. ↑  "TMK – Teadliku Muutuse Kunst". *www.lilleoru.ee*. Originaali arhiivikoopia seisuga 12. juuni 2018. Vaadatud 7. juunil 2018.
4. ↑  Kaukvere, Tiina (12. jaanuar 2018). "Eesti inimesed tahavad elama õppida". *Postimees*. Vaadatud 31. jaanuaril 2024.
5. ↑  Emotsioonid, lk 358
6. ↑  Raitar, lk 220
7. ↑  Raitar, lk 221
8. ↑  Raitar, lk 222
9. 1 2 3 4 5 6  Inga Raitar (08.03.2011). "Ime kes elab meie hulgas". *Naised*. Vaadatud 06.06.2018.
10. 1 2 3  "Kriya Yoga Teacher - Ingvar Villido". Vaadatud 06.06.2018.
11. 1 2 3 4 5 6 7 8 9  "Ingvar Villido". *www.lilleoru.ee*. Vaadatud 06.06.2018.
12. ↑  Raitar, lk 227
13. ↑  "Kriya Yoga Teacher - Ingvar Villido". Vaadatud 06.06.2018. At one point I had to make a choice – to dedicate myself either to business or teaching, as it was not possible anymore to uphold these two together. I asked for advice from my students and they wished that I would dedicate myself to teaching them and they promised to support financially. Such a relation of interdependence is there also today.
14. 1 2  Raitar, lk 228
15. ↑  Ave Oit. "Lilleoru organisatsioon". Vaadatud 06.06.2018.
16. 1 2 3  Ingvar Villido. "Eessõna raamatule "Täiuslikkuse tee. Krija jooga meistrite elu ja õpetus"". Originaali arhiivikoopia seisuga 12. juuni 2018.
17. 1 2  "Kriya Yoga Teacher - Ingvar Villido". *www.babajiskriyayoga.net (arhiivilehekülg seisuga mai 2017)*. Originaali arhiivikoopia seisuga 11. mai 2017. Vaadatud 10. juulil 2018.
18. ↑  "Ingvar Villido pühitsemine kriya jooga õpetajaks. Kriya jooga II astme pühendus, Marshall Govindan 25.-27. mai, 2007". *www.lilleoru.ee*. Originaali arhiivikoopia seisuga 11. juuli 2018. Vaadatud 10. juulil 2018.
19. ↑  "Kriya Hata jooga juhendajad Eestis". Originaali arhiivikoopia seisuga 12.06.2018. Vaadatud 19.06.2018.
20. ↑  Vainküla, Kristi (13.09.2023). "Häbi ja alandus Lilleorus. Kauaaegsete õpilaste kaebekirjad peatasid kogukonna juhi Ingvar Villido tegevuse joogaõpetajana". *Eesti Ekspress*. Vaadatud 23. septembril 2023.
21. 1 2 3 4  Raitar, lk 233
22. 1 2  Raitar, lk 234
23. ↑  "Enesemuutmise kunst, osa I: Mina, minu sisemaailm ja viis keha. Juhendab Ingvar Villido". *www.vikerkaaresild.org*. Vaadatud 8. oktoobril 2018.
24. ↑  ""Teadliku Muutuse Kunst" - kust sai alguse ja miks? Tutvustab Ingvar Villido 2013". *Youtube, Lilleoru keskuse kanal*. 1. september 2013. Vaadatud 9. oktoobril 2018. Enesemuutmise kunsti all tuntuks saanud Teadliku Muutuse Kunst I-V kursuste sari ongi selle lünga täitmiseks
25. ↑  "10.03.2018 - Ingvar Villido esimene raamat tegi ilmumispäeval Eesti kõigi aegade autogrammirekordi". *www.ingvarvillido.com*. 10.03.2018. Originaali arhiivikoopia seisuga 30.09.2018. Vaadatud 30.09.2018.
26. ↑  Vilja Kiisler (2. juuni 2018). "Persoon Ingvar Villido – joogi, kellele pole võõras miski inimlik". *Äripäeva raadio*. Kohas 13.40–13.45. Vaadatud 30. septembril 2018.
27. ↑  Tiina Kaukvere (12. jaanuar 2018). "Eesti inimesed tahavad elama õppida". *Postimees.ee*. Vaadatud 30. septembril 2018.
28. ↑  Tuuli Jõesaar (8. jaanuar 2020). "Uhhuu-tšakraõpetus pääses euroraha abiga koolidesse lapsi mõjutama". *Eesti Päevaleht*. Vaadatud 1. mail 2020.
29. ↑  "e-krediidiinfo: Human OÜ". *www.e-krediidiinfo.ee*. Vaadatud 20. oktoobril 2018.
30. 1 2  Merit Maarits (21.08.2017). "Eneseabi ja esoteerikaga tegelevad ettevõtted teenivad kuuekohalist kasumit". *ERR.ee*. Vaadatud 19. oktoobril 2018.
31. ↑  Koolituse TOP 2017. Äripäev, 29.09.2017
32. ↑  "Enesemuutmise kunst". *tark.ee*. Originaali arhiivikoopia seisuga 19. oktoober 2018. Vaadatud 19. oktoobril 2018.
33. ↑  "The Art of Conscious Change with Awareness Master Ingvar Villido". *www.eventbrite.com*. Vaadatud 20. oktoobril 2018.
34. ↑  Piret Järvis (2.03.2016). "Eesti joogaõpetaja teab, kuidas maailm murevabaks muuta". *etv.err.ee*. Vaadatud 5. oktoobril 2018. Täna on temast Ingvar Villido kõrval saanud teine inimene Eestis, kes teadliku muutuse kunsti ka teistele, eelkõige just kaasettevõtjatele ise edasi õpetab.
35. ↑  "Ville Jehe poolt läbi viidav ettevõtlikele inimestele suunatud TMK – Teadliku Muutuse Kunst I-II: Mina, minu sisemaailm – viis keha. Elu häirivate emotsioonide vabastamine, Tallinnas, 24.-25. mail". *www.lilleoru.ee*. Originaali arhiivikoopia seisuga 30. september 2018. Vaadatud 30. septembril 2018.
36. ↑  "Aigi Vahing viib esmakordselt järgmisel aastal läbi kursuse sõltuvusest vabanemiseks". *alkeemia.ee*. 22.12.2017. Vaadatud 5. oktoobril 2018.
37. ↑  "Aigi Vahingu poolt läbi viidav Teadliku Muutuse Kunst I-II sõltuvustest vabanemiseks, Tallinnas 14.-15. aprillil, jätkupäev 24. aprillil". *www.lilleoru.ee*. Originaali arhiivikoopia seisuga 30. september 2018. Vaadatud 30. septembril 2018.
38. ↑  "Helena Lassi poolt läbi viidav Teadliku Muutuse Kunst I-II, Tallinnas 23.-24. novembril, jätkupäev 6. detsembril". *www.lilleoru.ee*. Originaali arhiivikoopia seisuga 6. oktoober 2018. Vaadatud 5. oktoobril 2018.
39. ↑  "Tarvo Tobbi poolt läbi viidav Teadliku Muutuse Kunst I-II, Tallinnas 3.-4. novembril, jätkupäev 24. novembril". *lilleoru.ee*. Originaali arhiivikoopia seisuga 20. oktoober 2018. Vaadatud 19. oktoobril 2018.
40. ↑  "Ingvar Villido: mul on kõikidele probleemidele lahendused olemas". *menu.err.ee*. 07.03.2018. Vaadatud 5. oktoobril 2018.
41. 1 2  Vilja Kiisler (2. juuni 2018). "Persoon Ingvar Villido – joogi, kellele pole võõras miski inimlik". *Äripäeva raadio*. Kohas 1.11.30–1.13.05. Vaadatud 30. septembril 2018.
42. ↑  "Raamatumüügitabeleid juhib Ingvar Villido uus teos". *kultuur.postimees.ee*. 12. märts 2018. Vaadatud 5. oktoobril 2018.
43. ↑  "2018. esimese poolaasta TOP 100 kõige rohkem müünud raamatute edetabel". *blogi.rahvaraamat.ee*. 11. juuli 2018. Vaadatud 5. oktoobril 2018.
44. 1 2  Emotsioonid, lk 359
45. ↑  Vilja Kiisler (2. juuni 2018). "Persoon Ingvar Villido – joogi, kellele pole võõras miski inimlik". *Äripäeva raadio*. Kohas 54.30–57.05. Vaadatud 23. juunil 2018.
46. ↑  Algo, Aleksander; Käänik, Jasper (22.09.2023). "VIDEO | „Kättemaksjate üle on võtnud võimust deemonlikkus." Lekkinud videomaterjal maalib Villidost ehtsa kultusliidri pildi". *Eesti Päevaleht*. Vaadatud 23. septembril 2023.

Kirjandus
---------

* Raitar, Inga (2018). "Teadliku muutuse lood". Tallinn: Human. ISBN 9789949724918

Välislingid
-----------

|  |  |
| --- | --- |
|  | Tsitaadid Vikitsitaatides: **Ingvar Villido** |

* Ingvar Villido koduleht
* Andmed Ingvar Villido kohta Lilleoru keskuse kodulehel
* Ööülikool: Ingvar Villido loengud "Jumala leidmine iseendas" (2004) ja "Inimene ja jooga" (2006)
* Maris Sander. "Ingvar Villido õpetab leidma teed iseendani", Eesti Ekspress, 08.03.2007
* TRADITSIOONI TARKUS. Kehaenergiad, Klassikaraadio. Eetris 29.07.2009
* TRADITSIOONI TARKUS. Surmast ja uuestisünnist, Klassikaraadio. Eetris 12.11.2009
* TRADITSIOONI TARKUS. Emotsioonid, Klassikaraadio. Eetris 07.07.2011
* Greta Kaupmees. "Inimene 2.0 ehk teadlik inimene", Eesti Ekspress, 21.02.2015
* Pealtnägija: 603, minutid 28.53 – 44.22, arhiiv.err.ee. Eetris 02.03.2016
* Vilja Kiisler. "Praegu ei näe ma ühtegi asja, mis meid rikkaks teeks", Äripäev, 09.06.2016
* Gerli Ramler. "Inimesed teadvustavad üha enam oma tegelikke vajadusi", Personali Praktik, 03.10.2017
* Tiina Kaukvere. "Eesti inimesed tahavad elama õppida", Postimees, 12.01.2018
* Ingvar Villido – joogi, kellele pole võõras miski inimlik, Persoon, Äripäeva raadio, 02.06.18
* Kristi Vainküla. "Häbi ja alandus Lilleorus. Kauaaegsete õpilaste kaebekirjad peatasid kogukonna juhi Ingvar Villido tegevuse joogaõpetajana", Eesti Ekspress, 13.09.2023
* Piret Lepik. "Skandaalsele joogaõpetajale Ingvar Villidole kuulub ka mitmeid ettevõtteid, millest üks teenis mullu kopsaka kasumi", Ärileht, 13.09.2023
* "ORDU RAPORT | Ahelsuitsetamine, suhted naisõpilastega, alandamine: põhjused, mis peatasid Villido tegevuse joogaõpetajana", Eesti Ekspress, 16.09.2023
* Aleksander Algo, Jasper Käänik. "VIDEO | „Kättemaksjate üle on võtnud võimust deemonlikkus." Lekkinud videomaterjal maalib Villidost ehtsa kultusliidri pildi", Eesti Päevaleht, 22.09.2023